**Paznicii**

*Ion Barbu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Înaltă conexiune,

Gardă eficace nunților,

Drum și Carte:

Pentru sumbrul rac al lui Marte.

Pentru Jup

- Acel Trup -

Saturn centurat în aparte,

Uran ca un tiv,

Neptun aditiv;

Cădelnițare în cor a nunților,

Din zece Lune, în rampă,

O foarte cerească și amplă

Mătanie a Frunților!

Salut de pe scară de noapte,

La sceptrul seral

De trei ori spiral:

Al lumii râu static de lapte;

Plecăciune joasă,

La fața păroasă,

Suptă, care ajună

Apusă-n cărbunii din lună;

Mătanie adâncă,

Îndoită încă

Norului violaceu,

Fumat lung, de soare,

La ziua-n vărsare,

Când pipăie sufletul meu.